section_heading: Udruge i društva
paragraph_text: Dobrovoljno vatrogasno društvo Nova Bukovica - Brezik. Dobrovoljno vatrogasno društvo u Novoj Bukovici osnovano je 1904. godine. Vatrogasni dom se počeo graditi tek 1928. godine, ali ne na planiranom zemljištu. Zemljište je dao župnik Andrija Ciprijanović, koji je dugo godina moralno i materijalno davao potporu DVD. Izgradnju doma podržala je zemljišna zajednica Nova Bukovica, općina Nova Bukovica i sami mještani koji su dobrovoljnim radom i prijevozom pomogli izgradnju Vatrogasnog doma. Taj prvi dom kasnije je proširen i izgrađeno je spremište u veličini kakvo je i danas. DVD Nova Bukovica osnovano je sa svrhom spašavanja društvene i privatne imovine od požara i drugih elementarnih nepogoda. No već od prvih godina svog postojanja imalo je i širu društvenu funkciju.